ปริมาณเที่ยวบินเพิ่มขึ้นถึงร้อยละ 10 หลังรัฐบาลมีนโยบายเปิดประเทศ
นายนิตินัย ศิริสมรรถการ กรรมการผู้อำนวยการใหญ่  บริษัท ท่าอากาศยานไทย จำกัด (มหาชน) หรือ AOT เปิดเผยว่า จากนโยบายเปิดประเทศต้อนรับนักท่องเที่ยว ของรัฐบาลตั้งแต่วันที่ 1 พฤศจิกายน 2564 เป็นต้นมา ส่งผลให้ปริมาณการเดินทางเริ่มทยอยฟื้นตัว จากข้อมูลสถิติตารางการบิน หรือ Slot  ช่วงระหว่างวันที่ 1 พฤศจิกายน – 31 ธันวาคม 2564 พบว่า AOT มียอดจองตารางการบินระหว่างประเทศเพิ่มขึ้นร้อยละ 10 รวม 1,518 เที่ยวบิน โดยมี Slot ที่ได้รับการยืนยันแล้วทั้งสิ้น 17,132 เที่ยวบิน เพิ่มขึ้นจากยอดจอง Slot เดิมอยู่ที่ 15,614 เที่ยวบิน สะท้อนความต้องการเดินทางในฤดูกาลท่องเที่ยว (High season) ที่มีแนวโน้มเพิ่มสูงขึ้นในช่วงสิ้นปีนี้ โดย AOT พบว่าในเดือนธันวาคมมียอดการยืนยัน Slot เพิ่มขึ้นประมาณร้อยละ 24 เมื่อเทียบกับเดือนพฤศจิกายน แบ่งเป็น Slot ที่ได้รับการยืนยันในเดือนพฤศจิกายน มีจำนวน 7,649 เที่ยวบินและ Slot ที่ได้รับการยืนยันในเดือนธันวาคม จำนวน 9,483 เที่ยวบิน สอดคล้องกับปริมาณเที่ยวบินที่เริ่มฟื้นตัวได้อย่างต่อเนื่อง อย่างไรก็ตาม จากข้อมูลสถิติเที่ยวบินในช่วงสัปดาห์แรกของเดือนนี้ ระหว่างวันที่ 1-8 ธันวาคม 2564 มีปริมาณเที่ยวบินทั้งหมด 2,159 เที่ยวบิน คิดเป็น 270 เที่ยวบินต่อวัน เพิ่มขึ้นร้อยละ 7.6 เมื่อเปรียบเทียบกับค่าเฉลี่ยในเดือนพฤศจิกายนซึ่งอยู่ที่ราว 251 เที่ยวบินต่อวัน